b'\n_START_ARTICLE_\nLagos\n_START_SECTION_\nGeografia\n_START_PARAGRAPH_\nEl centre comercial continua sent l\'illa de Lagos, connectada a terra ferma per tres llargs ponts: els d\'Eko, Carter i Third Mainland Bridge. Les illes d\'Ikoyi i Vict\xc3\xb2ria tamb\xc3\xa9 estan connectades amb l\'illa de Lagos. El port es troba a Apapa, ben b\xc3\xa9 davant de l\'illa de Lagos. Altres barris de la ciutat, situats a la terra ferma, s\xc3\xb3n Ebute-Meta, Surulere, Yaba (on hi ha la Universitat de Lagos), Mushin i Ikeja, on es troba l\'Aeroport Internacional Murtala Mohammed.\n_START_SECTION_\nAtraccions principals\n_START_PARAGRAPH_\nLa terra ferma al voltant de la llacuna \xc3\xa9s on es troben la majoria d\'\xc3\xa0rees residencials i la famosa vida nocturna amb els seus clubs musicals, sobretot a Yaba i Surulere, igual com l\'Estadi Nacional, la universitat i l\'estaci\xc3\xb3 del ferrocarril (d\'on surten els trens cap a Kano). Els punts m\xc3\xa9s atractius de la ciutat s\xc3\xb3n el Museu Nacional, Tafawa Square (coneguda pels seus monuments a la guerra), el gratacel anomenat Independence House (constru\xc3\xaft el 1963), diversos mercats (entre els quals destaca el de Balogun) i el barri brasiler, tot plegat a l\'illa de Lagos; tamb\xc3\xa9 el Teatre Nacional i diverses platges. La ciutat t\xc3\xa9 dos aeroports: l\'Aeroport Internacional Murtala Mohammed i el Lagos Domestic Airport, per a vols interiors.\n_START_SECTION_\nHist\xc3\xb2ria\n_START_PARAGRAPH_\nLagos origin\xc3\xa0riament es deia Eko, que significa "granja de mandioca". Fou fundada per la fam\xc3\xadlia reial provinent de la ciutat de Ben\xc3\xadn. El fundador fou el rei Ado, pare de Gbaro, Akinsemoyin i Erelu Kuti. _NEWLINE_A Eko es va aixecar el palau reial. La gent que es va establir a la part sud de la vila l\'anomenaven "Isale Eko", \xc3\xa9s a dir "el sud de Lagos". _NEWLINE_Erelu Kuti va engendrar Ologun Kutere, que seria rei, i tamb\xc3\xa9 Shokun, que es va fer una casa darrere el palau de son germ\xc3\xa0, anomenada "Onile-gbale", des de la qual va governar el seu propi clan. Amb Ologun Kutere va comen\xc3\xa7ar la dinastia reial._NEWLINE_L\'explorador portugu\xc3\xa8s Rui de Sequeira va visitar la zona el 1472, anomenant Lago de Curamo l\'\xc3\xa0rea al voltant de la ciutat; de fet el nom actual vol dir "llacs" en portugu\xc3\xa8s. Una altra possible explicaci\xc3\xb3 pel nom seria la refer\xc3\xa8ncia a la ciutat portuguesa de Lagos -un municipi mar\xc3\xadtim que, fa temps, va ser el centre de les expedicions portugueses a les costes africanes, i que t\xc3\xa9 aquest nom que deriva del llat\xc3\xad Lacobriga. _NEWLINE_Lagos va ser formalment annexionada com a una col\xc3\xb2nia brit\xc3\xa0nica el 1861. Aix\xc3\xb2 va tenir el doble efecte d\'aixafar el tr\xc3\xa0fic d\'esclaus i d\'establir el control brit\xc3\xa0nic sobre diversos productes comercials. La resta de l\'actual Nig\xc3\xa8ria va ser afegida el 1887, i quan es va establir la Col\xc3\xb2nia i el Protectorat de Nig\xc3\xa8ria el 1914, es va declarar Lagos com a capital, continuant com a tal despr\xc3\xa9s de la independ\xc3\xa8ncia del Regne Unit el 1960. Es coneix els ex-esclaus retornats -principalment provinents de Freetown, Sierra Leona, el Brasil i les \xc3\x8dndies Occidentals- com a Criolls, aix\xc3\xad com a tots els immigrants d\'arreu de Nig\xc3\xa8ria i altres nacions de l\'\xc3\x80frica Occidental. Els Criolls van contribuir a la modernitzaci\xc3\xb3 de Lagos i es pot veure el coneixement de l\'arquitectura portuguesa que tenien reflectit a l\'arquitectura de l\'Illa de Lagos._NEWLINE_Lagos va experimentar un r\xc3\xa0pid creixement cap als anys 1960 i 1970 com a resultat del creixement econ\xc3\xb2mic de Nig\xc3\xa8ria abans de la Guerra Civil Nigeriana, tamb\xc3\xa9 anomenada Guerra de Biafra._NEWLINE_Lagos va ser la capital de Nig\xc3\xa8ria entre 1914 i 1991. La ciutat va perdre aquesta capitalitat quan es va decidir crear la ciutat d\'Abuja amb aquesta finalitat. El 14 de novembre de 1991, la presid\xc3\xa8ncia i els altres \xc3\xb2rgans de govern es van despla\xc3\xa7ar fins a la nova capital. Tot i aix\xc3\xb2, moltes de les entitats de govern van restar a Lagos un temps m\xc3\xa9s fins que la ciutat d\'Abuja es va acabar de construir.\n_START_SECTION_\nEconomia\n_START_PARAGRAPH_\nLagos \xc3\xa9s la ciutat m\xc3\xa9s pr\xc3\xb2spera de Nig\xc3\xa8ria, i gran part dels negocis i de l\'activitat econ\xc3\xb2mica es concentren aqu\xc3\xad. La majoria de les empreses de comer\xc3\xa7, financeres i de negocis de Lagos i de Nig\xc3\xa8ria estan situades al Districte Central de Negocis a l\'Illa de Lagos, fet que tamb\xc3\xa9 es pot observar amb la pres\xc3\xa8ncia d\'alts i importants edificis. Tamb\xc3\xa9 \xc3\xa9s on es troben la majoria dels bancs del pa\xc3\xads i les instituacions financeres, i les seus centrals de grans corporacions. Lagos t\xc3\xa9 un dels nivells de vida m\xc3\xa9s alts en comparaci\xc3\xb3 amb altres ciutats de Nig\xc3\xa8ria i fins i tot de gran part de l\'\xc3\x80frica_NEWLINE_El port de Lagos \xc3\xa9s el principal port de Nig\xc3\xa8ria i un dels m\xc3\xa9s importants de tot el continent afric\xc3\xa0. Est\xc3\xa0 separat en tres seccions principals: el Port de Lagos, al canal principal del canal pr\xc3\xb2xim a l\'Illa Lagos, no molt utilitzat; el Port de Apapa (lloc on est\xc3\xa0 situada la terminal de containers) i el Tin Can Port; ambd\xc3\xb3s \xc3\xbaltims situats al Badagry Creek que flueix cap al port de Lagos des de l\'oest._NEWLINE_El port ha vist com la quantitat de petroli exportat ha augmentat, amb els nombres d\'exportacions creixent entre el 1997 i el 2000. Els productes de l\'oli i el petroli proporcionen un 20% del PIB i un 95% dels guanys de l\'Intercanvi de Moneda Estrangera a Nig\xc3\xa8ria en total.\n_START_SECTION_\nTransport\n_START_PARAGRAPH_\nHi ha diversos transbordadors i carreteres que uneixen les diverses parts de la ciutat. Malgrat tot, la comunicaci\xc3\xb3 dins de Lagos ha arribat a un punt de congesti\xc3\xb3, en part a causa de la mateixa situaci\xc3\xb3 geogr\xc3\xa0fica de la ciutat i el creixement accelerat de la poblaci\xc3\xb3, i tamb\xc3\xa9 per les vies urbanes en mal estat i els mals h\xc3\xa0bits de conducci\xc3\xb3. La maajoria de les autopistes van ser constru\xc3\xafdes per constructors alemanys._NEWLINE_Com en altres ciutats africanes, els autobusos destartalats, els taxis compartits (danfos) i els mototaxis (okadas) circulen en grans quantitats pels carrers de Lagos. Encara que aquests mitjans de transport p\xc3\xbablic s\xc3\xb3n utilitzats massivament per la poblaci\xc3\xb3, els robatoris s\xc3\xb3n for\xc3\xa7a comuns i es recomana als turistes de no utilitzar-los._NEWLINE_Per a resoldres els greus problemes de tr\xc3\xa0nsit, s\'ha creat l\'Autoritat de Transport del Lagos Metropolit\xc3\xa0.\n_START_SECTION_\nAeroport\n_START_PARAGRAPH_\nL\'Aeroport Internacional Murtala Mohammed \xc3\xa9s considerat com a perill\xc3\xb3s per diverses ag\xc3\xa8ncies de transport internacionals, incloent-hi a la FAA estatunidenca. Durant els anys 1990, els robatoris a turistes desprevinguts dins i fora de les instal\xc2\xb7lacions eren freq\xc3\xbcents, i es va acusar als oficials d\'immigraci\xc3\xb3 de ser corruptes, per cobrar impostos innexistents i per rebre suborns. Des del principi del segle XXI, s\'ha pres mesures per a millorar la reputaci\xc3\xb3 de l\'aeroport, focalitzant-se en la seguretat._NEWLINE_Amb 5,1 milions de passatgers el 2008, l\'aeroport absorbeix m\xc3\xa9s d\'un cinquanta per cent del tr\xc3\xa0nsit aeri de Nig\xc3\xa8ria. La majoria de vols de sortida i entrada a Nig\xc3\xa8ria es fan des de l\'aeroport Murtala Mohammed.\n_START_SECTION_\nFerris\n_START_PARAGRAPH_\nLa Lagos State Ferry Services Corporation cobreix diverses rutes amb ferris, com per exemple, entre l\'Illa de Lagos i la part principal de la ciutat, per mitj\xc3\xa0 de moderns ferris i molls. Vaixells privats realitzen serveis no regulars de passatges entre diversos punts.\n_START_SECTION_\nTurisme\n_START_PARAGRAPH_\nLagos no \xc3\xa9s una destinaci\xc3\xb3 tur\xc3\xadstica de primer ordre, i aquest fet \xc3\xa9s una de les situacions que el governador actual, Raji Babatunde Fashola, intenta canviar. El Carnaval Eyo 2009, que va tenir lloc el passat 25 d\'abril de 2009, va ser un pas en la bona direcci\xc3\xb3. Actualment, Lagos \xc3\xa9s coneguda principalment per ser una ciutat orientada als negocis amb una comunitat amb ritme accelerat. La ciutat compta amb una s\xc3\xa8rie de platges de sorra banyades per l\'oce\xc3\xa0 Atl\xc3\xa0ntic, essent-ne la Bar Beach i la Lekki Beach dues de les m\xc3\xa9s famoses._NEWLINE_La ciutat compta amb una gran varietat d\'hotels, d\'entre tres i cinc estrelles, i s\'hi poden trobar alguns dels hotels m\xc3\xa9s coneguts com per exemple, el Sheraton Hotel and Towers, el Federal Palace Hotel, el Ikoyi Hotel, el Sofitel Lagos Moorhouse Ikoyi, l\'Eko Hotels And Suites i el The Palmview Manor._NEWLINE_Els visitants majorit\xc3\xa0riament se senten atrets per la rica cultura nigeriana, l\'entreteniment i vitalitat que la ciutat de Lagos ofereix. Les atraccions tur\xc3\xadstiques inclouen el Palau d\'Oba, el Museu Nacional, el Santuari de Fela, i els resorts" de les platges.\n_START_SECTION_\nEducaci\xc3\xb3\n_START_PARAGRAPH_\nEl Govern de la ciutat de Lagos \xc3\xa9s qui gestiona les escoles estatals. El sistema educatiu \xc3\xa9s el sistema 6-3-3-4, que \xc3\xa9s el que s\'utilitza al llarg de tot el pa\xc3\xads (com en molts altres estats de l\'ECOWAS). Els nivells s\xc3\xb3n: Prim\xc3\xa0ria, escola Secund\xc3\xa0ria Junior (JSS), escola Secund\xc3\xa0ria Senior (SSS), i el nivell universitari. Tots els nens i nenes tenen l\'oportunitat d\'accedir a l\'escola, i es realitza un seguiment especial en els primers nou anys._NEWLINE_Lagos \xc3\xa9s la seu de diverses escoles secund\xc3\xa0ries, universitats i altres institucions educatives, que s\xc3\xb3n gestionades pel govern o b\xc3\xa9 per entitats privades. Alguns exemples s\xc3\xb3n els seg\xc3\xbcents:'